

               



          REPUBLIKA HRVATSKA
KOPRIVNIČKO-KRIŽEVAČKA ŽUPANIJA
               OPĆINA PETERANEC
               Jedinstveni upravni odjel

KLASA: 112-02/26-01/02
URBROJ: 2137-12-03-26-1
Peteranec, 7. kolovoza 2026.

Na temelju članka 19. stavka 1. i 29. Zakona o službenicima i namještenicima u lokalnoj i područnoj (regionalnoj) samoupravi (“Narodne novine“ broj 86/08, 61/11, 4/18. – Uredba Vlade Republike Hrvatske, 112/19. i 17/25), pročelnica Jedinstvenog upravnog odjela Općine Peteranec raspisuje

JAVNI NATJEČAJ

za prijem u službu na neodređeno vrijeme, u Jedinstveni upravni odjel Općine Peteranec, na radno mjesto viši stručni suradnik za računovodstvene poslove 
– 1 izvršitelj/izvršiteljica, uz obvezni probni rad od 3 mjeseca.

Posebni uvjeti za prijam u službu opisani su u glavi V., članku 9. točki 3. Pravilnika o unutarnjem redu Jedinstvenog upravnog odjela Općine Peteranec („Službeni glasnik Koprivničko-križevačke“ broj 19/23., 16/25, 27/25 i 3/26)
-  sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomske struke,
- najmanje jedna godina radnog iskustva na odgovarajućim poslovima,
- položen državni ispit,

Osim navedenih posebnih uvjeta kandidati/kandidatkinje moraju ispunjavati i sljedeće opće uvjete propisane člankom 12. Zakona o službenicima i namještenicima u lokalnoj i područnoj (regionalnoj) samoupravi (“Narodne novine“ broj 86/08, 61/11, 4/18. – Uredba Vlade Republike Hrvatske, 112/19. i 17/25) (u daljnjem tekstu: Zakon):
-punoljetnost,
-hrvatsko državljanstvo i
-zdravstvena sposobnost za obavljanje poslova radnog mjesta na koje se osoba prima.
U službu ne može biti primljena osoba za čiji prijam postoje zapreke iz članka 15. i 16. Zakona. 

Na ovaj natječaj mogu se javiti osobe oba spola sukladno članku 13. Zakona o ravnopravnosti spolova („Narodne novine“ broj 82/08, 125/11, 20/12, 138/12. i 69/17), a riječi i pojmovi koji imaju rodno značenje korišteni u ovom natječaju odnose se jednako na muški i ženski rod, bez obzira jesu li korišteni u muškom ili ženskom rodu.

Radnim iskustvom na odgovarajućim poslovima razumijeva se radno iskustvo ostvareno u upravnim tijelima lokalnih jedinica, u državnoj ili javnoj službi, u radnom odnosu kod privatnog poslodavca, vrijeme samostalnog obavljanja profesionalne djelatnosti u skladu s posebnim propisima te radno iskustvo ostvareno obavljanjem poslova u međunarodnim organizacijama na poslovima odgovarajuće razine obrazovanja i struke.

Osoba koja ima potrebno radno iskustvo na odgovarajućim poslovima, a nema položen državni ispit propisane razine, može biti izabrana, pod uvjetom da državni ispit propisane razine položi u zakonskom roku.

S kandidatima koji udovoljavaju formalnim uvjetima natječaja bit će provedena prethodna provjera znanja i sposobnosti putem pisanog testiranja i intervjua. Ako kandidat ne pristupi testiranju, smatra se da je povukao prijavu na natječaj i ne smatra se kandidatom prijavljenim na natječaj.
Na službenoj web-stranici Općine Peteranec (https://peteranec.hr/category/dokumenti-opcine/javni-pozivi-i-natjecaji) navest će se opis poslova, te podaci o plaći radnog mjesta koje se popunjava, način obavljanja prethodne provjere znanja i sposobnosti kandidata i iz kojeg područja te pravni i drugi izvori za pripremanje kandidata za tu provjeru. Na istoj web-stranici Općine Peteranec (https://peteranec.hr/category/dokumenti-opcine/javni-pozivi-i-natjecajii) objavit će se vrijeme održavanja prethodne provjere znanja i sposobnosti kandidata, najmanje 5 dna prije održavanja provjere. 

U prijavi na natječaj navode se osobni podaci kandidata (osobno ime, osobni identifikaciji broj, datum i mjesto rođenja, adresa stanovanja, broj telefona ili mobitela, adresa elektroničke pošte) i naziv radnog mjesta za koje se prijavljuje. Prijavu je potrebno vlastoručno potpisati punim imenom i prezimenom.
Uz prijavu je potrebno priložiti:
· životopis,
· dokaz o hrvatskom državljanstvu (presliku važeće osobne iskaznice, vojne iskaznice, putovnice ili domovnice),
· dokaz o određenoj razini obrazovanja (preslika diplome),
· dokaz o položenom državnom ispitu propisane razine (preslika svjedodžbe/ uvjerenja o položenom državnom ispitu),
· dokaz o dosadašnjem radnom stažu (ne starije do 30 dana od posljednjeg dana roka za podnošenje prijava) – elektronički zapis (e-radna knjižica) ili preslika potvrde o  radno pravnom statusu osiguranika Hrvatskog zavoda za mirovinsko osiguranje,
· dokaz o radnom iskustvu ostvarenom na poslovima za koje se traži odgovarajuća razina obrazovanja i struka od najmanje 1 godine (preslika rješenja, ugovora o radu, rješenja o rasporedu ili uvjerenje poslodavca o radnom iskustvu na odgovarajućim poslovima). Svi navedeni dokumenti moraju sadržavati vrstu poslova koje je kandidat obavljao, odgovarajuću razinu obrazovanja i struku utvrđena za obavljanje tih poslova te vremenska razdoblja u kojima je kandidat obavljao navedene poslove, a koja su evidentirana u matičnoj evidenciji Hrvatskog zavoda za mirovinsko osiguranje.
	-izjavu da za prijam u službu ne postoje zapreke iz članka 15. i 16. Zakona o 	službenicima i namještenicima u lokalnoj i područnoj (regionalnoj) samoupravi 	(“Narodne novine” broj 86/08, 91/11, 4/18. , 112/19 i 17/25).


Kandidati koji dostavljaju dokumentaciju na stranom jeziku dužni su uz nju dostaviti i ovjereni prijevod na hrvatski jezik. Ako kandidat uz prijavu priloži  dokumente u kojima osobni podaci nisu istovjetni, dužan je dostaviti i dokaz o njihovoj promjeni (presliku vjenčanog ili rodnog lista i sl.). Isprave se prilažu u neovjerenoj preslici.

Podnošenjem prijave na natječaj, suglasni ste s načinom prikupljanja i obrade Vaših osobnih podataka isključivo za potrebe postupka. Sukladno Općoj uredbi o zaštiti podataka (EU 2016/679 – u daljnjem tekstu: Uredba) i Zakonu o provedbi Opće uredbe o zaštiti podataka („Narodne novine“ broj 42/18), osoba koja je podnijela prijavu na natječaj ujedno daje i privolu za prikupljanje i obradu podataka iz dokumentacije koja se prilaže prijavi na natječaj, a sve u svrhu provedbe natječaja. Općina Peteranec će kao voditelj obrade osobnih podataka sa istima postupati prema načelima obrade osobnih podataka navedenih u članku 5. Uredbe. 
Podnositelj prijave koji ostvaruje pravo prednosti pri zapošljavanju prema posebnim propisima dužan je u prijavi na natječaj pozvati se na to pravo i ima prednost u odnosu na ostale kandidate samo pod jednakim uvjetima. Pod jednakim uvjetima podrazumijeva se da na kraju provedenog pisanog testiranja kandidata i provedenog intervjua s istima, kandidati koji su po rang-listi ostvarili najveći ili isti broj ukupnih bodova, prednost kod prijma u službi ima onaj kandidat koji se u svojoj prijavi pozvao na to pravo i dokazao ga. Da bi dokazao pravo prednosti kod prijma u službu, kandidat koji ispunjava uvjete za ostvarivanje toga prava dužan je u prijavi na natječaj priložiti sve dokaze o ispunjavanju traženih uvjeta, kao i izvornik rješenja odnosno potvrdu o priznatom statusu, potvrdu o nezaposlenosti Hrvatskog zavoda za zapošljavanje izdanu u vrijeme trajanja ovog natječaja te dokaz iz kojeg je vidljivo na koji način je prestao radni odnos kod prethodnog poslodavca  (ugovor, rješenje, odluku i sl.).

Kandidat koji se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17, 98/19, 84/21. i 156/23), uz prijavu na natječaj dužan je priložiti, osim dokaza o ispunjavanju traženih uvjeta iz ovog natječaja sve potrebne dokaze dostupne na poveznici Ministarstva hrvatskih branitelja: popis dokaza za ostvarivanje prava prednosti pri zapošljavanju- ZOHBDR 2021.pdf.

Kandidat koji se poziva na pravo prednosti pri zapošljavanju u skladu s člancima 47. i 48. Zakona o civilnim stradalnicima iz Domovinskog rata („Narodne novine“ broj 84/21), uz prijavu na natječaj dužan je priložiti, osim dokaza o ispunjavanju traženih uvjeta iz ovog natječaja  sve potrebne dokaze dostupne na poveznici Ministarstva hrvatskih branitelja: popis dokaza za ostvarivanje prava prednosti pri zapošljavanju- Zakon o civilnim stradalnicima iz DR.pdf.

Kandidat koji se poziva na pravo prednosti pri zapošljavanju u skladu s člankom 48.f Zakona o zaštiti vojnih i civilnih invalida rata („Narodne novine“ broj 33/92, 57/92, 77/92, 27/93, 58/93, 02/94, 76/94, 108/95, 108/96, 82/01, 103/03, 148/13. i 98/19), uz prijavu na natječaj dužan je, osim dokaza o ispunjavanju traženih uvjeta, priložiti i rješenje o priznatom statusu odnosno potvrdu o priznatom statusu iz kojeg je vidljivo spomenuto pravo te dokaz na koji način je kandidatu prestao radni odnos ili služba kod posljednjeg poslodavca (ugovor, rješenje, potvrda i sl.). Prednost pri zapošljavanju može se ostvariti samo jednokratno.

Kandidat koji se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom („Narodne novine“ broj 157/13, 152/14, 39/18. i 32/20), uz prijavu na natječaj dužan je, pored dokaza o ispunjavanju traženih dokaza, priložiti i dokaz o invaliditetu.

Kandidat koji se poziva na pravo prednosti pri zapošljavanju u skladu s člankom 22. Ustavnog zakona  o pravima nacionalnih manjina („Narodne novine“ broj 155/02, 47/10, 80/10. i 93/11), uz prijavu na natječaj, osim dokaza o ispunjavanju traženih uvjeta, nije dužan dokazivati svoj status pripadnika nacionalne manjine. 
Kandidatom prijavljenim na natječaj smatrat će se samo osoba koja podnese pravovremenu i urednu prijavu te ispunjava formalne uvjete iz natječaja. Urednom prijavom smatra se potpuna prijava, odnosno prijava koja sadržava sve navedene podatke i priloge iz natječaja. Nepravodobne i nepotpune prijave neće se razmatrati. Osobe koje ne podnesu pravodobnu i urednu prijavu ili ne ispunjavaju formalne uvjete natječaja, ne smatraju se kandidatima prijavljenim na natječaj te će o tome biti pisano obaviještene. Podnositelj nepotpune prijave na natječaj neće biti pozvan na dopunu iste. 

Prijave na natječaj, s dokazima o ispunjavanju uvjeta, podnose se preporučenom poštom na adresu: Općina Peteranec, Matije Gupca 13, Peteranec, 48 321  Peteranec, Povjerenstvu za provedbu natječaja,  s naznakom: „Za natječaj za prijem u službu u Jedinstveni upravni odjel Općine Peteranec - viši stručni suradnik za računovodstvene poslove“, u roku 8 dana od dana objave natječaja na web stranici Općine Peteranec i u službenom glasniku Narodne Novine.

Općina Peteranec pozvat će izabranog kandidata da u primjerenom roku, a prije donošenja rješenja o prijmu u službu, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te da dostavi uvid u izvornike dokaza o ispunjavanju formalnih uvjeta iz natječaja čije su preslike priložene uz prijavu na natječaj. Nedostavljanje traženih isprava smatra se odustankom od prijma u službu.

Pročelnica Jedinstvenog upravnog odjela Općine Peteranec će u roku od 60 dana od isteka roka za podnošenje prijava na natječaj donijeti rješenje o prijmu u službu, koje se svim kandidatima dostavlja javnom objavom na web stranici Općine Peteranec (https://peteranec.hr/category/dokumenti-opcine/javni-pozivi-i-natjecaji) i smatra se dostavljenim istekom osmog dana od dana objave rješenja.


                                                                                                               PROČELNICA:
                                                                                             Simona Tržec, mag.admin.publ., v.r

